text: Hvad siger du: Skal farten op eller ned?
  07 september 2016 kl. 11.08
  For første gang spørger Kolding borgerne om deres mening til fartgrænserne.
  For første gang vil Kolding Kommune nu spørge borgerne om hastighedsgrænserne på nogle af byens gader og veje. Skal de op eller ned?
  - Vi har aldrig inddraget borgernes viden. Selv om mange af dem kører på den samme vej år ud og år ind, så har vi ikke inddraget deres erfaring. Det gør vi nu,  siger trafikchef i Kolding Kommune, Martin Pape til TV SYD.
  Trafikchef i Kolding Kommune, Martin Pape.: "- Vi har aldrig inddraget borgernes viden. Selv om mange af dem kører på den samme vej år ud og år ind, så har vi ikke inddraget deres erfaring. Det gør vi nu."
  
  - Hastighedsgrænserne har ligget fast i mange år, men teknologien udvikler sig. Engang var det primære formål at få så mange bilister gennem byen så hurtigt som muligt, men i dag er behovet måske mere nuanceret. Og der er forskellige typer trafikanter, bløde og hårde. Nogle går, andre kører osv., derfor vil vi gerne inddrage borgernes erfaring og viden, siger trafikchefen.
  Sidst på året planlægger Kolding Kommune at drøfte fartgrænserne med politiet. Det er dem, der har det sidste ord.
  